SISB คาดปีนี้จำนวนนักเรียนสูงกว่าปีก่อน ลุยสอน “Home Base Learning” รับมือโควิด-19
SISB คาดปีนี้จำนวนนักเรียนสูงกว่าปีก่อน ลุยสอน “Home Base Learning” รับมือโควิด-19 พร้อมลงทุน 280 ลบ. ขยายสาขาธนบุรีตามแผน รองรับนักเรียนอีก 4,660 ที่นั่ง
SISB คาดปีนี้จำนวนนักเรียนสูงกว่าปีก่อน ลุยสอน “Home Base Learning” รับมือโควิด-19 พร้อมลงทุน 280 ลบ. ขยายสาขาธนบุรีตามแผน รองรับนักเรียนอีก 4,660 ที่นั่ง
18 พ.ค. 2563

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า เป้าหมายนักเรียนใหม่ในปีนี้ ยังมีความไม่แน่นอน เนื่องจากได้รับผลกระทบจากการแพร่ระบาดไวรัสโควิด-19 โดย ณ วันที่ 31 มีนาคม 2563 จำนวนนักเรียนอยู่ที่ 2,639 คน คิดเป็นการเพิ่มขึ้น 28 คน จากสิ้นปี 2562  แต่ยังคงเชื่อมั่นว่ายังคงรักษาจำนวนนักเรียนในภาพรวมไว้ไม่ต่ำกว่าปีที่ผ่านมา
โดยปัจจุบันโรงเรียนทั้ง 5 สาขา ยังคงปิดทำการชั่วคราว และยังคงจัดการเรียนการสอนแบบ Home Base Learning (HBL) ตามปฏิทินการศึกษาของแต่ละโรงเรียน โดยยังไม่มีการเลื่อนวันเปิดเทอม
ขณะที่แผนขยายสาขาธนบุรี SISB ยังคงเดินหน้าตามแผน โดยตั้งงบลงทุนไว้ที่ 280 ล้านบาท โดยคาดว่าแล้วเสร็จ สิงหาคม 2564 ปัจจุบันอยู่ระหว่างการขออนุญาตก่อสร้าง  หลังขยายสาขาธนบุรีแล้วเสร็จ คาดว่าภาพรวมสามารถรองรับนักเรียนเพิ่มเป็น 4,660 ที่นั่ง
ส่วนผลการดำเนินงานประจำไตรมาส 1/63 สิ้นสุดวันที่ 31 มีนาคม 2563 รายได้รวม 286.09 ล้านบาท เพิ่มขึ้น 6.50% และมีกำไรสุทธิ 58.85 ล้านบาท เพิ่มขึ้น 38.62% เทียบกับช่วงเดียวกันของปีก่อน จากจำนวนนักเรียนที่เพิ่มขึ้น อย่างไรก็ตาม หากเทียบไตรมาส 4/62 รายได้ปรับตัวลดลงเล็กน้อย เนื่องจากได้รับผลกระทบจากการแพร่ระบาดของไวรัสโควิด-19 และมาตรฐานการบัญชี รวมถึงจำนวนนักเรียนที่เพิ่มขึ้นไม่เป็นไปตามเป้าหมาย
ทั้งนี้ ผลการดำเนินงานไตรมาส 1/63 ได้รับผลกระทบจากการแพร่ระบาดของไวรัสโควิด-19 จากการปิดโรงเรียนชั่วคราวเริ่มตั้งแต่ช่วงเดือนมีนาคม ซึ่งเป็นไปตามมาตรการของรัฐบาลในการควบคุมการแพร่ระบาดของไวรัสโควิด-19 ส่งผลให้บริษัทฯ มีรายได้จากการบริการอาหารและเครื่องดื่ม และกิจกรรมหลังเวลาเรียนลดลง รวมถึงบริษัทฯ ยังได้รับผลกระทบจากมาตรฐานบัญชีฉบับที่ 16 เรื่องสัญญาเช่า
อย่างไรก็ดี ในช่วงของการปิดโรงเรียนชั่วคราว โรงเรียนยังคงทำจัดการเรียนการสอนแบบ Home Base Learning (HBL) ทำให้ยังคงรับรู้รายได้จากค่าธรรมเนียมการศึกษาซึ่งเป็นรายได้หลักของบริษัทฯ